CELEX: 62009TN0087
Language: el
Date: 2009-02-25 00:00:00
Title: Υπόθεση T-87/09: Προσφυγή της 25ης Φεβρουαρίου 2009 — Gråhundbus v/Jørgen Andersen κατά Επιτροπής

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/38
            
         Προσφυγή της 25ης Φεβρουαρίου 2009 — Gråhundbus v/Jørgen Andersen κατά Επιτροπής
   (Υπόθεση T-87/09)
   2009/C 113/77
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Gråhundbus v/Jørgen Andersen (Ballerup, Δανία) (εκπρόσωποι: M. Nissen, J. Rivas de Andrés, J. Gutiérrez Gisbert, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την οριστική γνώμη της Επιτροπής όσον αφορά τη διαδρομή Κοπεγχάγη-Ystad που περιέχεται στα σημεία 75, 76 και 145 της από 10 Σεπτεμβρίου 2008 αποφάσεως της Επιτροπής σχετικά με την υπόθεση περί κρατικών ενισχύσεων C 41/08 (NN 35/08) — Danske Statsbaner·
            
         
               —
            
            
               επικουρικώς, να ακυρώσει την από 10 Σεπτεμβρίου 2008 απόφαση της Επιτροπής σχετικά με την υπόθεση περί κρατικών ενισχύσεων C 41/08 (NN 35/08) — Danske Statsbaner
            
         
               —
            
            
               να υποχρεώσει την Επιτροπή να καταβάλει τα έξοδα στα οποία υποβλήθηκε η προσφεύγουσα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα ζητεί την ακύρωση της αποφάσεως της Επιτροπής, της 10ης Σεπτεμβρίου 2008, να κινήσει τη διαδικασία του άρθρου 88, παράγραφος 2, ΕΚ όσον αφορά την κρατική ενίσχυση που, κατά την Επιτροπή, η Δανία χορήγησε στη Danske Statsbaner (στο εξής: DSB) για τη σιδηροδρομική μεταφορά επιβατών μεταξύ Κοπεγχάγης και Ystad, βάσει των δημοσίων συμβάσεων παροχής υπηρεσιών που συνάφθηκαν μεταξύ του Δανικού Υπουργείου Μεταφορών και της δημόσιας επιχειρήσεως DSB (υπόθεση C 41/08 (NN 35/08) — Danske Statsbaner). Οι ενδιαφερόμενοι προσκλήθηκαν να υποβάλουν τις παρατηρήσεις τους (1).
   Η προσφεύγουσα παρέχει υπηρεσίες μεταφοράς επιβατών με λεωφορεία στη διαδρομή μεταξύ της Κοπεγχάγης και του Ystad.
   Προς στήριξη της προσφυγής της, η προσφεύγουσα προβάλλει τρεις λόγους ακυρώσεως.
   Πρώτον, ισχυρίζεται ότι η Επιτροπή υπέπεσε σε νομική πλάνη καθόσον έκρινε ότι η Δανική Κυβέρνηση δεν υπέπεσε σε πρόδηλη πλάνη εκτιμήσεως κρίνοντας ότι η διαδρομή Κοπεγχάγη-Ystad αποτελεί υπηρεσία δημοσίου ή γενικού οικονομικού συμφέροντος.
   Δεύτερον, η προσφεύγουσα διατείνεται ότι η Επιτροπή υπέπεσε σε νομική πλάνη καθόσον, παρά τα στοιχεία που είχε στη διάθεσή της, δεν ήγειρε αμφιβολίες όσον αφορά τον χαρακτηρισμό της διαδρομής Κοπεγχάγη-Ystad ως υποχρεώσεως παροχής δημόσιας υπηρεσίας ή ως υπηρεσίας δημοσίου ή γενικού οικονομικού συμφέροντος. Υποστηρίζει ότι η Επιτροπή δεν έπρεπε να δεχθεί τους ισχυρισμούς της Δανικής Κυβερνήσεως άνευ περαιτέρω συζητήσεως ή διερευνήσεως.
   Τρίτον, η προσφεύγουσα ισχυρίζεται ότι η Επιτροπή δεν αιτιολόγησε επαρκώς την απόφασή της, παραβαίνοντας την υποχρέωσή της αιτιολογήσεως κατά το άρθρο 253 ΕΚ, καθόσον η μόνη δικαιολογία που παρέχεται με την απόφαση έγκειται στην επανάληψη των επιχειρημάτων της Δανικής Κυβερνήσεως.
   
      (1)  ΕΕ 2008 C 309, σ. 14